ET Euroopa Liidu Teataja C 155/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 155/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΞΗΡA ΣYΚΑ ΤΑΞΙAΡΧΗ” (XIRA SYKA TAXIARCHI)

EÜ nr: EL-PDO-0005-0790-23.09.2009

KGT ( ) KPN ( X )

1. Nimetus:

„Ξηρά Σύκα Ταξιάρχη” (Xira Syka Taxiarchi)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Nimetusega „Xira Syka Taxiarchi” tähistatakse smürna sordi kuivatatud viigimarju (Ficus carica). Kollakat värvi viigimarjad on meeldiva lõhna ja magusa maitsega.

Akrediteeritud laborites tehtud korrapärastest kontrollidest nähtuvad toote „Xira Syka Taxiarchi” järgmised iseloomulikud omadused.

Vili: õhuke kest ja mee konsistentsiga viljaliha

Värvus: kollakas, ühtlane

Lõhn: meeldiv, magus

Maitse: magus, külluslik

Suurus: 45–55 vilja kilo kohta

Toitained 100 g kohta: Valgud: vähemalt 3,0 g Suhkrud: vähemalt 55 g Sahharoos: vähemalt 0,60 g Toidukiudaine: 3,0–5,0 g

Niiskusesisaldus: maksimaalselt 19 %

3.3. Tooraine (üksnes töödeldud toodete puhul):

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Xira Syka Taxiarchi” kõik tootmis- ja töötlemisetapid peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Toode peab olema pakendatud määratletud geograafilises piirkonnas, kuna „Xira Syka Taxiarchi” toorainena kasutatava viigimarja õhukese kesta tõttu tuleb viigimarju kahjurite eest kaitsmiseks töödelda kaks korda – esimest korda pärast kuivatamist ning teist korda pärast lõplikku pakendamist, et vältida nakatumist, mis võiks toote kvaliteeti oluliselt kahjustada. Kui pakendada lubataks väljaspool geograafilist piirkonda, tekiks oht, et toodet teist korda ei desinfitseerita või ei tehta seda nõuetekohaselt, mis seaks ohtu toote kvaliteedi ja maine.

3.7. Erieeskirjad märgistamise kohta:

—

4. Geograafilise piirkonna täpne määratlus:

Viigimarjad kasvavad üksnes määratletud geograafilises piirkonnas, mis hõlmab omavalitsusüksusi Taxiarchis, Neos Pyrgos, Agios Georgios, Orei, Istiaia, Kamaria ja Kastaniotissa Põhja-Euboias. Põhja-Euboia mäed ümbritsevad piirkonda kolmest küljest ning neljanda külje piiriks on meri, mille tõttu on piirkonnas selgesti eristatav mikrokliima.

5. Seos geograafilise piirkonnaga:

5.1. Geograafilise piirkonna eripära:

Mullastik

Põhja-Euboias ja eelkõige määratletud geograafilises piirkonnas on keskmiselt leeliselised, kaltsiumi suure üldsisalduse ning vähese või väga vähese orgaanilise ainesega liiva-, savi-ja mudasegused mullad.

Kliima

Tänu piirkonda ümbritsevatele mägedele, maastiku eripärale ja Egeuse merelt puhuvatele tuultele on sealne kliima Vahemere lõunaosale omaselt pehme, soe ja kuiv. Päikesepaistet on piirkonnas eriti palju kevadel ja suvel – ajal, kui viigimarjad valmivad.

Inimfaktor

Lõpptoote kujunemise jaoks on lisaks iseloomulikele looduslikele aspektidele samasugune oluline osa täita ka tootjatel. Viigipuude eest hoolitsemisel on tootjatel aastatepikkused kogemused; eriliste viljelustehnikate kasutamisega tagavad nad sellise vilja soovitud kvaliteedi, mille kasvatamine on neile eriti südamelähedane. Eripäraste viljelustehnikate kokkuvõte:

— detsembrist jaanuarini toimuv viljapuuokste lõikamine, et säilitada võra kuju, soodustada uute okste kasvu ning tagada, et ka võra sisemusse jõuaks küllaldaselt valgust ning see oleks hästi õhutatud. Kuivad ja risti-rästi kasvavad ning väikesed oksad eemaldatakse kaldlõikega, et tagada viljapuu parim võimalik seisund;

— viigimarjade valmimine puu otsas. Tootjad lasevad viigimarjadel puu otsas täielikult valmida ja seejärel puude alla kinnitatud koristusvõrkudele kukkuda;

— tolmeldamise meetod. Iga viigipuu külge kinnitab tootja väikese plastvõrgu, milles on 5–7 isastaimelt (caprificus) korjatud viigimarja. Isastaime viigimarjade sees elavad täiskasvanud emased viigiherilased (Blastophaga sp.), kes lendavad isasviljast viigimarja avause (ostiooli) kaudu emasvilja sisse. Nii tolmeldavad viigiherilased viigipuude isasõite tolmuga emasõisi. Viigimarjakasvatajad koguvad isastaime (caprificus) viigimarju hilisel õhtupoolikul ning viivad need istandusse õhtul või varahommikul enne päikesetõusu, sest viigiherilased on aktiivsed peamiselt hommikutundidel, mis on parim aeg tolmeldamiseks;

— loomulik päikese käes kuivatamine.

5.2. Toote eripära:

Tootele „Xira Syka Taxiarchi” annab omapära loomulik päikese käes kuivatamine, nii et viljaliha omandab erilise magusa maitse ja iseloomuliku kuju. Viigimarjad „Xira Syka Taxiarchi” on ühtlase kollaga värvuse, õhukese kesta ja mett meenutava konsistentsiga. Viigimarjadel on meeldiv lõhn ja magus maitse. Marjad on suured: 45–55 viigimarja 1 kilogrammi kohta.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Peaaegu eranditult Põhja-Euboia piirkonnas kasvatatav, teistest erinev kohaliku smürna sordi viigimari on maailma tuntuim viigimarjasort. Põhja-Euboia kliima ja mullatingimuste tõttu on see viigimarja kohalik eriline sort selles piirkonnas kanda kinnitanud ning tagab püsiva saagi.

Mulla keemiline koostis on olulise tähtsusega kasvatatavate viigimarjade kvaliteedi ning seega toote „Xira Syka Taxiarchi” organoleptiliste omaduste kujunemisel. Määratletud geograafilise piirkonna kaltsiumirikka mulla tõttu on seal märkimisväärselt vähe päikesepõletuse tagajärjel tekkinud viigimarjade kahjustusi ning ostioolide lõhenemisi. Seega on üksnes sellel pinnasel kasvanud „Xira Syka Taxiarchi” erakordse kvaliteediga.

Põhja-Euboia piirkonna kliimast on tingitud päikeserohkus ja temperatuuri vähesed kõikumised kogu aasta jooksul, eriti viljade valmimise ajal, mil kujunevad viigimarja organoleptilised omadused. Piirkonna päikeserohkuse ja viigimarjaistanduste asukoha tõttu valgusküllastel mäenõlvadel on võimalik toota suure suhkrusisaldusega viigimarju. Viigimarjad on suurima võimaliku suhkrusisaldusega, kuna tootjad lasevad marjadel puu otsas täielikult valmida ja seejärel puude alla kinnitatud koristusvõrkudele kukkuda. Nende aspektide tõttu kujunenud eriline magus maitse on „Xira Syka Taxiarchi” viigimarjadele kuulsust toonud.

Viigimarjaistandused asuvad madalatel mäenõlvadel, kus sageli puhuvad tugevad tuuled. Selle asjaolu ja puuviljakasvatajate hoolikalt peekrikujuliseks lõigatud, õhku hästi läbilaskvate puuvõrade tõttu on võimalik vältida viigimarjade kahjustumist seente ja kahjuritega. Viigimarjakasvatajad saavad okste lõikamisega tõhustada puu kasvu, mis omakorda mõjub positiivselt vilja suuruse kujunemisele.

Viigimarjaistanduste korrapärase kastmisega kaitstakse viigipuid veepuuduse eest viigimarjade tootmistsükli oluliste etappide ajal ning panustatakse puude viljakusse ja suurte viljade tootmisse.

Kui viigimarju kuivatatakse loomulikul viisil päikese käes, siis väheneb niiskus aegamööda ning säilivad soojustundlikud lenduvad ühendid, mis annavad marjale iseloomuliku aroomi. See annab tootele „Xira Syka Taxiarchi” iseloomuliku meeldiva lõhna.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/greek/data/Προδιαγραφές%20Προϊόντος%20ΞΗΡΑ%20ΣΥΚΑ%20ΤΑΞΙΑΡΧΗ.doc

(1) ELT L 93, 31.3.2006, lk 12.